L'Estatut d'Autonomia de Catalunya estableix a l'article 13 que la Generalitat ha de fomentar els vincles socials, econòmics i culturals amb les comunitats catalanes de l'exterior i els ha de prestar l'assistència necessària.
El Departament de la Presidència, a través de la Secretaria d'Afers Exteriors, impulsa les polítiques públiques de la Generalitat de Catalunya de suport a la tasca de projecció exterior que fan les comunitats catalanes de l'exterior avui dia i de reconeixement al paper que han desenvolupat en certes etapes de la història.
La Secretaria d'Afers Exteriors té atribuïda la competència de suport a les comunitats catalanes de l'exterior tal com disposa el Decret 325/2011, de 26 d'abril, de reestructuració del Departament de la Presidència.
D'acord amb el que estableix l'article 10 de la Llei 18/1996, de 27 de desembre, de relacions amb les comunitats catalanes de l'exterior, els casals catalans poden rebre els ajuts financers o de qualsevol altra mena que la Generalitat estableixi per al compliment dels objectius de la Llei.
Atès el que disposen el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions;
En ús de les atribucions que em confereix la normativa vigent,
Aquesta Ordre té per objecte aprovar les bases reguladores per a la concessió de subvencions a activitats de promoció i difusió de la cultura i la llengua catalana, a ajuts socials i al funcionament ordinari de les comunitats catalanes de l'exterior.
Les bases reguladores dels ajuts esmentats figuren com a annex a aquesta Ordre.
Es deroga l'Ordre VCP/396/2010, de 19 de juliol, per la qual s'aproven les bases reguladores per a la concessió de subvencions a activitats ordinàries de promoció i difusió de la cultura catalana i al funcionament ordinari de les comunitats catalanes a l'exterior.
Contra aquesta Ordre o les seves bases es pot interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar des de l'endemà de la data de la seva publicació, segons el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Les subvencions regulades per aquestes bases tenen per objecte el finançament de les despeses de les activitats de promoció i difusió de la cultura i la llengua catalana, dels ajuts socials i del funcionament ordinari de les comunitats catalanes de l'exterior, que es poden concedir pels conceptes següents:
Les despeses de funcionament ordinari de l'entitat així com el manteniment de les seus socials de les comunitats catalanes de l'exterior.
Les despeses d'organització d'activitats culturals de difusió i promoció de Catalunya, la seva llengua, cultura i tradicions que s'organitzin, amb caràcter de programació habitual d'activitats, amb caràcter extraordinari o gestionades per joves membres de les comunitats catalanes.
L'ensenyament de la llengua catalana.
El finançament d'ajuts socials a persones membres de les comunitats catalanes de l'exterior destinats a pal·liar situacions d'especial necessitat o precarietat.
Queden excloses com a matèria de subvenció totes les activitats organitzades per la comunitat catalana de l'exterior que difonguin la cultura pròpia del país on estigui reconeguda la comunitat i altres activitats de caràcter social que promoguin la dinamització de l'entitat i fomentin la participació dels socis quan no impliquin la difusió i promoció de cultura i llengua catalana, així com les activitats de caràcter empresarial o acadèmic.
Poden optar a aquestes subvencions les comunitats catalanes de l'exterior oficialment reconegudes pel Govern de la Generalitat de Catalunya.
El període de les actuacions subvencionables serà el darrer trimestre de l'any anterior a la convocatòria i fins al 30 de setembre de l'any de la convocatòria.
Les sol·licituds s'han de presentar al Registre del Departament de la Presidència (carrer Sant Honorat, 1-3, 08002 Barcelona) i dins del termini que s'estableix a la convocatòria corresponent.
Així mateix, les sol·licituds es poden presentar també en qualsevol dels llocs que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
A les sol·licituds s'ha d'adjuntar la documentació següent:
a) Original o fotocòpia del DNI o passaport de la persona que signa la sol·licitud, que ha de ser la representant legal de l'entitat, i original o fotocòpia de la documentació acreditativa de la representació amb què actua.
b) Declaració en la qual es faci constar si s'han demanat o s'han obtingut altres ajuts amb la mateixa finalitat i el volum d'aquest finançament.
c) Una relació prioritzada dels conceptes sobre els quals se sol·licita subvenció, en el cas que es presenti sol·licitud per a més d'un concepte.
d) En el cas dels ajuts assistencials cal presentar un certificat de la comunitat catalana de l'exterior en què consti el nom i els cognoms de la persona que sol·licita l'ajut, la data d'antiguitat com a membre de la comunitat catalana, la seva nacionalitat i edat i, si s'escau, les prestacions que rep pel mateix concepte.
e) Les entitats sol·licitants que no tinguin residència fiscal en territori de l'Estat espanyol hauran de presentar un certificat de residència fiscal emès per les autoritats competents del seu país de residència.
En el cas que en l'Estat de residència no s'emetessin els esmentats certificats i no fos possible presentar cap document oficial similar, es podrà presentar un escrit justificatiu signat pel president de la comunitat catalana.
f) Les entitats sol·licitants amb seu dintre del territori de l'Estat espanyol hauran de presentar una declaració responsable d'estar al corrent del compliment de les obligacions tributàries amb l'Estat, amb la Seguretat Social i amb la Generalitat de Catalunya, inclosa en el formulari de sol·licitud normalitzat, en el moment de la sol·licitud i acceptació de la subvenció.
La signatura de la sol·licitud de la subvenció per part de les entitats abans esmentades implica l'autorització a l'Administració de la Generalitat de Catalunya per a la funció de comprovació de les dades relatives al compliment de les obligacions tributàries amb l'Estat, amb la Seguretat Social i amb la Generalitat de Catalunya.
En cas que el sol·licitant denegui de forma expressa aquest consentiment, haurà de presentar la documentació acreditativa d'estar al dia de les seves obligacions tributàries en el moment de presentar la sol·licitud.
Resten exemptes d'aquesta obligació les comunitats catalanes de l'exterior amb seu fora del territori de l'Estat espanyol.
g) Declaració responsable del compliment de les obligacions establertes a les normes següents: article 13 de la Llei 38/2003, de 17 de novembre, general de subvencions; els articles de la Llei 1/1998, de 7 de gener, de política lingüística que els siguin exigibles i aplicables; article 38.1 de la Llei 13/1982, de 7 d'abril, d'integració social dels minusvàlids, o el Decret 322/2011, de 19 d'abril, sobre l'aplicació de la quota de reserva del 2% a favor de persones amb discapacitat en empreses de 50 persones treballadores o més i de les mesures alternatives de caràcter excepcional al seu compliment.
Aquestes declaracions s'inclouen en el formulari de sol·licitud normalitzat.
h) Projecte detallat que inclogui un calendari d'activitats, amb especificació de la memòria-programa.
i) Pressupost complet i detallat en el qual figurin totes les despeses i els ingressos previstos per a l'any 2011 així com del darrer trimestre de 2010 amb la indicació de l'ajut sol·licitat, signat per la persona que representa legalment l'entitat.
j) Liquidació del pressupost de l'entitat de l'any anterior.
k) Imprès normalitzat de domiciliació bancària degudament conformat per l'entitat bancària de l'entitat sol·licitant.
l) Declaració responsable del compliment del que estableix l'article 92.2 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en la seva nova redacció que en fa l'article 36 de la Llei 26/2009, de 23 de desembre, respecte de les remuneracions que percep el personal directiu de l'entitat subvencionada.
m) Les entitats que tinguin una plantilla igual o superior a vint-i-cinc persones hauran de presentar una declaració responsable del compliment de l'article 29 de la Llei 5/2008, de 24 d'abril, del dret de les dones a eradicar la violència masclista.
No és necessària l'aportació dels documents indicats en la lletres a) i k) en cas que la persona sol·licitant ja els hagi presentat anteriorment a l'Administració de la Generalitat, sempre que no hagin transcorregut més de cinc anys des de la seva presentació i que no hagin experimentat cap modificació.
Si el Departament de la Presidència, per causes alienes a la seva actuació, no pot aconseguir els documents, ha de requerir el sol·licitant perquè els aporti en el termini de quinze dies.
El procediment de concessió de les subvencions es tramita en règim de concurrència competitiva.
Una comissió avaluadora integrada per la persona titular de la Secretaria d'Afers Exteriors i tres tècnics de la Secretaria d'Afers Exteriors, estudiarà i avaluarà les sol·licituds presentades i emetrà el corresponent informe, a partir del qual la persona titular de la Secretaria d'Afers Exteriors, com a instructor, elevarà la proposta de resolució, motivada, aplicant els criteris de la valoració previstos a la base 8, a la persona titular del departament competent en matèria d'afers exteriors, que resoldrà el procediment.
L'avaluació s'efectuarà en dues fases.
En la primera fase s'avaluaran les sol·licituds per a despeses de funcionament ordinari de les entitats.
En la segona fase, i en relació a l'import restant, s'avaluaran la resta de conceptes inclosos en l'objecte d'aquestes bases d'acord amb la relació prioritzada de conceptes realitzada per cada entitat.
L'incompliment dels requisits o del termini de presentació de sol·licituds establerts en aquestes bases representa la inadmissió de la sol·licitud.
La manca de presentació de qualsevol dels documents que preveu la base 5 en el termini de 10 dies hàbils i amb el requeriment previ d'esmena comporta el desestiment de la sol·licitud.
Prèviament a la valoració de les sol·licituds, la Secretaria d'Afers Exteriors ha de resoldre sobre la seva inadmissió o desestiment.
L'exposició pública de la resolució d'inadmissió o desestiment, degudament motivada, s'efectuarà en el tauler d'anuncis del Departament de la Presidència, carrer Sant Honorat, 1-3, 08002 Barcelona, i a la pàgina web del Departament de la Presidència.
Contra aquesta resolució, que no exhaureix la via administrativa, es pot interposar recurs d'alçada davant la persona titular del Departament competent per raó de la matèria d'afers exteriors en el termini d'un mes a comptar de la recepció de la notificació.
7.1 Les sol·licituds de subvenció per al funcionament ordinari de les entitats són valorades d'acord amb els criteris següents:
Existència d'una seu pròpia de l'entitat (fins a 3 punts).
Especials característiques arquitectòniques de la seu (fins a 2 punts).
Aportació de l'entitat a les despeses de funcionament (fins a 2 punts).
Import de les despeses de funcionament ordinari de l'entitat (fins a 3 punts).
7.2 Les sol·licituds de subvenció per al finançament d'activitats de promoció i difusió de la cultura catalana, així com les activitats organitzades per a joves, són valorades d'acord amb els criteris següents:
Trajectòria de l'entitat en projectes de col·laboració amb la Generalitat de Catalunya (fins a 3 punts); es valorarà la realització d'activitats socioculturals de l'entitat, la seva rellevància, execució i assoliment d'objectius.
L'interès i la repercussió de cadascuna de les activitats, així com la la seva qualitat tècnica, viabilitat i autosostenibilitat (fins a 3 punts).
L'aportació de l'entitat pel que fa a recursos humans, financers i tècnics (fins a 2 punts).
Es valorarà el grau de dependència respecte de la subvenció i la capacitat de l'entitat per a la realització efectiva de les activitats.
La inserció de l'activitat en un programa de caràcter més ampli en col·laboració amb altres entitats públiques o privades, especialment si es tracta d'un treball a nivell de xarxa geogràfica amb altres comunitats catalanes de l'exterior (fins a 1 punt).
Les activitats que impulsin el protagonisme femení i visualitzin les aportacions de les dones al patrimoni i a la cultura de Catalunya (fins a 1 punt).
7.3 Les sol·licituds de subvenció per a l'ensenyament del català són valorades d'acord amb els criteris següents:
7.4 Les sol·licituds d'ajuts assistencials són valorades d'acord amb els criteris següents:
La inclusió en la programació habitual de l'entitat d'activitats de caràcter general destinades a contribuir a millorar la qualitat de vida de la gent gran, amb una ponderació de fins a 3 punts.
La no-concurrència d'altres ajuts amb el mateix objecte, amb una ponderació de fins a 2 punts.
L'especial situació de precarietat o necessitat de la persona per a la qual se sol·liciti l'ajut, amb una ponderació de fins a 5 punts.
Les entitats que no disposin de seu social podran obtenir subvencions en concepte de funcionament fins a un màxim de 1.500 euros.
La persona titular del departament competent en matèria d'afers exteriors resol la convocatòria de subvencions, a proposta del/de la titular de la Secretaria d'Afers Exteriors.
La resolució es publica, mitjançant la seva exposició pública, en un termini màxim de 6 mesos a comptar de la data de publicació de la convocatòria corresponent.
Transcorregut aquest termini sense que s'hagi dictat i publicat la resolució expressa, les entitats interessades poden entendre desestimades les seves sol·licituds per silenci administratiu.
L'exposició pública de la resolució del procediment, degudament motivada d'acord amb els criteris de valoració establerts a la base 7, s'efectua en el tauler d'anuncis del Departament de la Presidència, carrer Sant Honorat, 1-3, 08002 Barcelona, i a la pàgina web del Departament de la Presidència.
Les entitats sol·licitants podran conèixer en qualsevol moment l'estat del procediment consultant el web http://www.gencat.cat/afersexteriors.
A la notificació ha de constar que la resolució exhaureix la via administrativa i ha d'establir els recursos que corresponguin.
En tot cas, la notificació administrativa es considera que té lloc en el moment en què es publica la resolució que finalitza el procediment al tauler d'anuncis abans indicat, d'acord amb l'article 59.6.b) de la Llei 30/1992, de 26 de novembre, de règim jurídic de les administracions públiques i del procediment administratiu comú.
Les subvencions concedides d'un import igual o superior a 3.000 euros es publiquen, a més, al Diari Oficial de la Generalitat de Catalunya.
11.1 El pagament de les subvencions s'efectuarà amb un 80% de l'import amb caràcter de bestreta a partir de la concessió i el 20% restant es pagarà una vegada comprovada la correcta justificació de la subvenció atorgada.
11.2 En el supòsit que la documentació justificativa que s'indica a la base 13 es presenti conjuntament amb la documentació que ha d'acompanyar la sol·licitud de la subvenció d'acord amb la base 5, s'abonarà el 100% de l'ajut una vegada resolta la concessió de la subvenció.
—12 Obligacions de les organitzacions i entitats beneficiàries
Les organitzacions i entitats beneficiàries de les subvencions tenen les obligacions següents:
a) Dur a terme l'activitat subvencionada d'acord amb el programa presentat i col·laborar en les tasques de seguiment i de coordinació proposades per la Secretaria d'Afers Exteriors.
Si es produeixen canvis significatius en el programa s'han de notificar a la Secretaria, que pot manifestar objeccions en el termini de 15 dies des de la notificació.
Si la Secretaria no manifesta cap objecció, la modificació del programa es considera acceptada.
b) Proporcionar en tot moment la informació que li sigui demanada respecte de la subvenció concedida i sotmetre's a les actuacions de comprovació del Departament de la Presidència, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
c) Comunicar a la Secretaria d'Afers Exteriors les subvencions obtingudes, a més de les ja consignades a la sol·licitud de subvenció, d'altres administracions públiques, entitats o empreses privades, tan aviat com sigui possible i en qualsevol cas amb anterioritat a la justificació de l'aplicació donada als fons percebuts.
d) Incloure el logotip de la Secretaria d'Afers Exteriors i l'expressió "amb la col·laboració del Departament de la Presidència de la Generalitat de Catalunya" en tots els elements informatius i publicitaris relacionats amb l'activitat subvencionada.
Així mateix, tot el material de difusió i promoció de les activitats subvencionades haurà d'estar escrit en català a banda de la llengua oficial del lloc d'establiment de l'entitat.
e) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística, que li siguin exigibles.
f) Les regulades a l'article 92 bis del text refós de la Llei de finances públiques de Catalunya addicionat per l'article 37 de la Llei 26/2009, de 23 de desembre, de mesures fiscals, financeres i administratives, en referència a la prohibició, com a entitat beneficiària de subvencions provinents de l'Administració de la Generalitat, de fer aportacions a títol gratuït a altri des de la presentació de la sol·licitud i fins a l'acabament de l'activitat subvencionada.
g) Altres obligacions previstes a la normativa de subvencions.
13.1 Les entitats beneficiàries han de presentar a la Secretaria d'Afers Exteriors, en el termini màxim previst a la convocatòria corresponent, un compte justificatiu d'acord amb el model que s'estableix a la pàgina web, que ha d'incloure la documentació següent:
a) Memòria d'actuació amb indicació de les activitats fetes per a les quals s'ha concedit la subvenció i els resultats obtinguts d'acord amb la sol·licitud de subvenció de l'entitat.
b) Memòria econòmica justificativa del cost de les activitats dutes a terme.
Aquesta memòria ha d'incloure una relació classificada de la totalitat de les despeses i inversions de l'activitat (identificació del creditor i del document, import en euros, data d'emissió i, si escau, data de pagament) i possible desviació respecte del cost pressupostat.
Per al seu compliment es facilitarà un model de compte justificatiu.
No obstant això, els òrgans de gestió i control corresponents podran sol·licitar els justificants originals de les activitats quan així ho considerin oportú.
A efectes de la quantia de l'import a justificar, es tindrà en compte el tipus de canvi monetari corresponent a la data de resolució de la concessió de la subvenció.
c) En el cas dels ajuts assistencials, cal aportar una relació de totes i tots els beneficiaris dels ajuts, on constin cognoms i nom del beneficiari, indicació i número de document identificatiu, destinació de l'ajut i documentació acreditativa de la recepció efectiva per part del beneficiari de l'ajut.
Aquesta documentació haurà d'anar certificada pel president o presidenta i per la persona que tingui la responsabilitat econòmica d'acord amb el que estableixin els estatuts de l'entitat.
13.2 En el cas de la subvenció per a activitats les entitats beneficiàries d'una subvenció per a una activitat amb despesa subvencionada superior a 5.000 €, les entitats hauran de presentar, a banda de la documentació establerta a l'apartat anterior, originals i una còpia de les factures i documents justificatius de la despesa, per tal que la Secretaria d'Afers Exteriors pugui segellar-los conforme han estat objecte de subvenció i quedar en possessió d'una còpia, i els rebuts i/o comprovants de pagament.
Per a les activitats amb despesa subvencionada inferior a 5.000 €, caldrà aportar la factura o document justificatiu (original i còpia) que tingui l'import més alt i l'import més baix de les detallades a la memòria, i els rebuts i/o comprovants de pagament corresponents.
En els casos en què no es puguin aportar els documents originals a causa que la legalitat de l'estat d'origen no permeti treure les factures originals del país, es podran presentar còpies compulsades mitjançant fedatari públic o certificació de l'ambaixador o cònsol.
Els documents esmentats en aquest epígraf quedaran sotmesos al control dels comprovants de despesa per part de la Secretaria d'Afers Exteriors i pels òrgans de gestió i control corresponents, durant un període de 5 anys.
—14 Alteració de les condicions
De conformitat amb el que disposa l'article 92.2.g) del Text refós de la Llei de finances públiques de Catalunya, es podrà modificar la resolució de concessió en el cas d'alteració de les condicions que van fonamentar la concessió de la subvenció o de l'obtenció concurrent d'altres ajuts.
Si l'entitat beneficiària obté un finançament addicional no previst en el pressupost inicialment presentat, el Departament de la Presidència podrà modificar la quantia de les subvencions concedides.
El Departament de la Presidència podrà revocar les subvencions concedides en els supòsits previstos a l'article 37 de la Llei 38/2003, de 17 de novembre, general de subvencions; a l'article 92.9, 92 bis, 99 i 100 del Text refós de la Llei de finances públiques de Catalunya, i en els supòsits d'incompliment des requisits previstos als articles 32.1, 32.3 i 36.4 de la Llei 1/1998, de 7 de gener, de política lingüística, que siguin exigibles.
Els beneficiaris únicament podran renunciar totalment o parcialment a la subvenció atorgada per motius justificats i abans que finalitzi el termini establert en aquestes bases per presentar les justificacions indicades a la base 14.
Qualsevol renúncia posterior podrà comportar l'inici d'un expedient de revocació, amb les conseqüències legals corresponents.
La Secretaria d'Afers Exteriors és la unitat encarregada d'efectuar la comprovació de la realització de l'activitat subvencionada, d'acord amb la finalitat i els requisits previstos en la convocatòria, amb les bases reguladores aprovades per aquesta Ordre i la resta de normativa que li sigui aplicable, sens perjudici de les competències de comprovació d'altres organismes de l'Administració de la Generalitat.
En aquest sentit, aquesta unitat podrà dur a terme actuacions de comprovació de l'activitat en curs que duen a terme les entitats i que hagin estat subvencionades, alhora que podrà emetre els informes que consideri d'interès per al seguiment de l'expedient.
En cas que es detectin irregularitats, es podrà iniciar, si s'escau, el corresponent expedient de revocació de l'ajut.
El règim jurídic aplicable a les subvencions que regulen aquestes bases l'integren els preceptes bàsics de la Llei 38/2003, de 17 de novembre, general de subvencions; el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'Ordre d'1 d'octubre de 1997, sobre tramitació, justificació i control d'ajuts i subvencions, en tot el que no contradigui o s'oposi als preceptes bàsics de la Llei 38/2003, de 17 de novembre, general de subvencions; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; la Llei 30/1992, de 26 de novembre, de règim jurídic de les administracions públiques i del procediment administratiu comú, i el Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, general de subvencions.